
Plexi lámpa tervezése

A tervezett konstrukció egy egymásba akasztható plexi egységekből álló, variálható lámpabúra. A felhasználó ízlése szerint állíthatja össze saját lámpáját, az elemek színének és darabszámának meghatározásával. A konstrukció előnye, hogy a lámpatest egyszerűen összeépíthető, szétszedhető és újraépíthető, mivel az egységek között nincs fix rögzítés.
Minden egyes elemen négy kampó teszi lehetővé, hogy ezeket összeakasztva plexi „függönyök” legyenek kialakíthatóak. Az egységek kapcsolódása nem merev, hiszen nem kell ragasztót, csavarokat sem más kapcsolóelemeket használni, mert a darabok egymást tartják a helyükön. A lazább kötéseknek hála, nem csak síkokat alakíthatunk ki, hanem görbülő, íves felületek is képezhetők lesznek.
A darabokból építhetők kisebb térelválasztók, lámpatáblák, állólámpák vagy akár csillárok is, de a kidolgozott termék végül a kisméretű függőlámpa lett, amely működőképes prototípusa a cég műhelyében el is készült.
Ahhoz, hogy a termék működőképes legyen és a darabok ténylegesen megtartsák egymást, meg kellett találni az egységek geometriája, a hajlítási szög valamint a körben kiosztott darabok száma közötti ideális kapcsolatot. Ezután következhetett a darabok kivágása, meghajlítása, valamint a LED- égők beszerelése.
A termék előnye a variálhatóságában és könnyű szerelhetőségében rejlik, amit egy olyan modulrendszer tesz lehetővé, amelyhez nem szükségesek hozzáadott kapcsolóelemek.
A tervezést a nyári szakmai gyakorlat keretein belül, az MKI Plexi Kft-nél végeztem.



